31995R2945
L 308/18
JURNALUL OFÍCIAL AL UNIUNII EUROPENE
REGULAMENTUL (CE) NR. 2945/95 AL COMISIEI
din 20 decembrie 1995
de modificare a Regulamentului (CEE) nr. 2807/83 de definire a normelor speciale de înregistrare a informațiilor privitoare la capturile de pește de către statele membre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2847/93 al Consiliului din 12 octombrie 1993 privind instituirea unui sistem de control aplicabil politicii comune a pescuitului (1), astfel cum a fost modificat prin Regulamentul (CE) nr. 2870/95 (2), în special articolul 19e alineatul (5),
întrucât, în conformitate cu articolul 19e alineatul (5), trebuie să se stabilească normele de aplicare referitoare la înregistrarea efortului de pescuit în jurnalul de bord în vederea punerii în aplicare a sistemului de gestionare a eforturilor de pescuit menționat în Regulamentul (CE) nr. 685/95 al Consiliului din 27 martie 1995 privind gestionarea eforturilor de pescuit referitoare la anumite zone și resurse de pescuit comunitare (3);
întrucât, atunci când un vas de pescuit autorizat traversează o zonă de pescuit fără a exercita o activitate de pescuit, operațiunea trebuie înregistrată în jurnalul de bord;
întrucât, până la începerea unui nou jurnal de bord, trebuie completate, ca dispoziție de tranziție, dispozițiile referitoare la înregistrarea în jurnalul de bord existent a datelor respective, destinate căpitanilor de nave care au obligația de a înregistra eforturile de pescuit desfășurate în zona de pescuit începând de la 1 ianuarie 1996;
întrucât transmiterea de către căpitani către autoritățile competente a comunicărilor prin radio referitoare la mișcările navelor trebuie să se facă prin intermediul unei stații radio înscrise pe lista stațiilor radio agreate de Comisie;
întrucât se impune stabilirea unei liste a autorităților răspunzătoare de control, pentru a se facilita transmiterea comunicărilor către autoritățile răspunzătoare de control;
întrucât măsurile luate în prezentul regulament sunt conforme cu avizul Comitetului de gestionare a sectorului pescuitului și acvaculturii,
ADOPTĂ PREZENTUL REGULAMENT:
Articolul 1
Regulamentul (CEE) nr. 2807/83 al Comisiei (4) se modifică după cum urmează:
1.
După articolul 1, se va insera articolul 1a de mai jos:
„Articolul 1a
(1) Căpitanii navelor de pescuit comunitare de peste 15 metri între perpendiculare sau 18 metri în total, care exercită în zona denumită în cele ce urmează «zonă de efort» activități de pescuit definite la articolul 1 din Regulamentul (CE) nr. 685/95 al Consiliului (5), vor înregistra informațiile menționate la articolul 19e din Regulamentul (CEE) nr. 2847/93 al Consiliului (6) în jurnalul lor de bord în conformitate cu modelul din anexa I.
(2) Atunci când o navă de pescuit comunitară traversează, fără a exercita o activitate de pescuit, o zonă de efort în care este autorizată să pescuiască, căpitanul va înregistra în jurnalul de bord data și ora intrării și ieșirii din zonă.
(3) Înregistrarea va fi efectuată în conformitate cu instrucțiunile cuprinse în anexa IVa.
2.
După articolul 3 se va insera articolul 3a de mai jos:
„Articolul 3a
Atunci când, în conformitate cu articolul 19c al Regulamentului (CEE) nr. 2847/93, căpitanul unei nave de pescuit transmite prin radio mesajul referitor la efortul de pescuit, transmisiunea trebuie să se facă prin intermediul unei stații radio cuprinse în anexa VIIIa.
Coordonatele autorităților competente menționate la articolul 19 alineatul (1) liniuța a doua figurează în anexa VIIIb.”
3.
Anexa I la prezentul regulament va fi inserată ca anexa IVa.
4.
Anexa II la prezentul regulament va fi adăugată ca anexa VIa.
5.
Anexa III la prezentul regulament va fi adăugată ca anexa VIIIa.
6.
Anexa IV la prezentul regulament va fi adăugată ca anexa VIIIb.
Articolul 2
Prezentul regulament intră în vigoare la 1 ianuarie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 1995.